מספר פנימי: 2008124

הכנסת העשרים

**יוזמים: חברי הכנסת** **בצלאל סמוטריץ'**  
 **מכלוף מיקי זוהר**  
 **דוד ביטן**  
 **עודד פורר**  
 **יואב קיש**  
 **דוד אמסלם**  
 **מירב בן ארי**  
 **יצחק וקנין**  
 **שולי מועלם-רפאלי**  
 **מרדכי יוגב**  
 **יואב בן צור**  
 **מנחם אליעזר מוזס**  
 **יגאל גואטה**  
 **אלי כהן**  
 **אמיר אוחנה**  
 **שרן השכל**  
 **אורן אסף חזן**  
 **נורית קורן**  
 **רוברט אילטוב**  
 **חמד עמאר**  
 **יוליה מלינובסקי**  
 **ניסן סלומינסקי**  
 **יעקב מרגי**  
 **ענת ברקו**  
 **אברהם נגוסה**  
 **נאוה בוקר**  
 **אברהם דיכטר**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/3667/20

הצעת חוק לתיקון פקודת מס הכנסה (מוסד הפועל לטובת מדינת ישראל), התשע"ז–2017

|  |  |  |
| --- | --- | --- |
| תיקון סעיף 9 | 1. | בפקודת מס הכנסה[[1]](#footnote-2), בסעיף 9(2)(ב) – |
|  |  | (1) בהגדרה "מוסד ציבורי", אחרי "למטרה ציבורית" יבוא "ובלבד שהמוסד הציבורי אינו פועל נגד מדינת ישראל בעולם; לעניין זה יראו מוסד ציבורי המפרסם פרסומים המאשימים את מדינת ישראל בביצוע פשעי מלחמה וכן מוסד ציבורי המשתתף בקריאה לחרם על מדינת ישראל או מי מאזרחיה כמוסד ציבורי הפועל נגד מדינת ישראל בעולם"; |
|  |  | (2) בהגדרה "מטרה ציבורית", אחרי "כמטרה ציבורית" יבוא "והכל בלבד שהיא בזיקה ישירה לאזרחי מדינת ישראל או יהדות התפוצות;". |

דברי הסבר

סעיף 46(א) לפקודת מס הכנסה (להלן – הפקודה) קובע הכרה לצורכי מס בתרומות הניתנות למוסדות ציבוריים. משמעות ההכרה היא מתן זיכוי בשיעור של עד 35% מגובה התרומה בתשלומי המס שמשלם התורם על הכנסתו, בכפוף לסייגים ולתקרות הזיכוי הקבועים בפקודה.

מוסד ציבורי מוגדר בסעיף 9(2) לפקודה כ"חבר בני אדם...המקיימים ופועלים למטרה ציבורית...".

באותו סעיף מוגדרת "מטרה ציבורית" כ"מטרה שעניינה דת, תרבות, חינוך, עידוד להתיישבות, מדע, בריאות, סעד או ספורט, וכן מטרה שאושרה על ידי שר האוצר כמטרה ציבורית".

עד לפני כשנתיים, תנאי לקבלת האישור היה שמרבית פעילות הארגון מבוצעת לרווחתם של תושבי מדינת ישראל. תנאי זה נקבע בנוהל של שר האוצר, אולם בתקופתו של שר האוצר הקודם, שונתה ההגדרה לארגון שפועל 'בזיקה למדינת ישראל', וכך גם עמותות שאינן פועלות לטובת אזרחי ישראל יכולות לקבל את האישור.

ההיגיון מחייב דווקא את הנוהל הקודם - פטור ממס על תרומות מהווה מעין מימון של אזרחי המדינה את העמותות הפועלות למטרות ציבוריות ומן הראוי שהוא יינתן לאלו הפועלות לטובת תושבי ישראל. אזרחי ישראל אינם צריכים לממן מכיסם פעילות שאינה מבוצעת לרווחתם. הם יכולים לעשות זאת כמובן מרצונם החופשי, אולם אי אפשר לכפות זאת עליהם באמצעות מערכת המס הממשלתית.

משום כך מוצע לעגן כעת בחוק את הדרישה לפיה המטרה הציבורית שמקדם המוסד הציבורי תהיה כזו המבוצעת בזיקה ישירה לאזרחי ישראל או יהדות התפוצות. בכך תשקף מדינת ישראל, שוב, את מחויבותה ליהדות התפוצות בכל העולם.

בנוסף, מוצע לקבוע כי יתווסף תנאי נוסף ולפיו עמותה שפועלת נגד מדינת ישראל בעולם ומשתתפת במסע הדה-לגיטימציה ובקריאות לחרם נגדה לא תקבל את האישור. במדינה דמוקרטית לא ניתן, אולי, למנוע מעמותה לפעול, אולם המדינה לא חייבת לעזור לה לפעול נגדה ולממן אותה באמצעות הכרה בתרומות לצורכי מס.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א בטבת התשע"ז – 9.1.17

1. דיני מדינת ישראל, נוסח חדש 6, עמ' 120. [↑](#footnote-ref-2)